Mestská časť Košice-Staré Mesto, Hviezdoslavova č. 7, Košice

R o č n á    s p r á v a
o došlých a riešených sťažnostiach doručených mestskej časti Košice-Staré Mesto za rok 2011
______________________________________________________________________

Určené:	k rokovaniu Miestneho zastupiteľstva mestskej časti Košice-Staré Mesto 			dňa 12.03.2012

Predkladá:	Mgr. Karol Till
		prednosta MÚ MČ Košice-Staré Mesto

Spracoval:	Ladislav Šarocký
		referent verejného poriadku
		MÚ MČ Košice-Staré Mesto

N á v r h    n a    u z n e s e n i e :

Miestne zastupiteľstvo mestskej časti Košice-Staré Mesto

berie na vedomie

ročnú správu o došlých a riešených sťažnostiach doručených mestskej časti Košice-Staré Mesto za rok 2011 v predloženom znení.

Mestská časť
Košice-Staré Mesto

R o č n á    s p r á v a
o došlých a riešených sťažnostiach doručených mestskej časti Košice-Staré Mesto
za rok 2011

	V súlade s bodom 2 článku IV Smernice o sťažnostiach a petíciach doručených mestskej časti Košice-Staré Mesto, predkladám ročnú správu o došlých a riešených sťažnostiach doručených mestskej časti Košice-Staré Mesto za obdobie roka 2011. 
	V hodnotenom období roku 2011 boli doručené  mestskej časti celkom 3 sťažnosti, z ktorých však bola 1 sťažnosť, v súlade s ods. 7 § 5 zákona č. 9/2010 Z.z. o sťažnostiach, odložená. Zostávajúce 2 sťažnosti boli vyhodnotené ako neopodstatnené. 

Sťažnosť Ing. Maroša Miškaniča, Tyršovo nábrežie č. 11, Košice:
	Menovaný sa sťažoval na zamestnanca úradu zodpovedného za povolenie výnimky z prevádzkového času reštauračného zariadenia ROKOKO HOTEL na Gorkého ul. č. 9 v Košiciach, a to konanie svadby v priestoroch letnej záhrady dňa 9.7.2011 (sobota). Dôvodom nespokojnosti občana je skutočnosť, že konaním svadby v priestoroch letnej záhrady došlo k rušeniu nočného kľudu a nadmernému obťažovaniu hlukom občanov bývajúcich v okolí (Tyršovo nábrežie).
	Prešetrením  sťažnosti a to jednak v evidencii došlej pošty v podateľni úradu a jednak vypočutím zamestnanca bolo zistené, že prevádzka ROKOKO Hotel podala dňa 8.7.2011 (piatok)  o 11:50 hod. oznámenie o konaní vyššie uvedeného podujatia.  Pridelenie došlej pošty zodpovednému zamestnancovi prebehne v súlade s platným registratúrnym poriadkom miestneho úradu, nasledujúci pracovný deň po dni doručenia podania do podateľne úradu. Z uvedených dôvodov nemohol zodpovedný zamestnanec  zaujať stanovisko k oznámeniu reštauračného zariadenia o konaní svadby pred jej konaním a sťažnosť bola vyhodnotená ako neopodstatnená.
	Rušenie nočného kľudu je priestupok proti verejnému poriadku podľa § 47 ods. 1 písm. b) zákona č. 372/1990 Zb.. Priestupky objasňujú a v blokovom konaní prejednávajú orgány polície. Udelenie výnimky z prevádzkového času nezbavuje žiaden subjekt povinnosti dodržiavať nočný kľud. Telefonicky bola požiadaná Mestská polícia Košice, stanica Stred o kontrolu dodržiavania nočného kľudu predmetným zariadením.

Sťažnosť Márie Sakaliovej, Kostrova č. 35, Košice-Barca:
	Sťažnosť menovanej smerovala na činnosť úradu a zamestnanca úradu, zodpovedného za správu trhoviska na Dominikánskom námestí a Hradbovej ulici. Nesúhlasí s prenajímaním predajných stolov na mesiac dopredu, s prenajímaním viacerých stolov naraz pre tzv. "veľkopredajcov"  a s tým, že keďže sú obsadené stoly na Dominikánskom námestí, musia niektorí tzv. "malopredajcovia" predávať na Hradbovej ulici. Pracovníci správy trhoviska podľa sťažovateľky nesprávne vyberajú poplatky, dovoľujú "veľkopredajcom" zaberať plochu trhoviska bedničkami s tovarom pred aj za prenajatým stolom. 
	Prešetrením sťažnosti a to jednak vypočutím vedúceho referátu správy trhoviska na Dominikánskom námestí a na Hradbovej ulici a jednak vykonanými kontrolami trhoviska miestnou kontrolórkou neboli zistené porušenia trhového poriadku zo strany Miestneho úradu mestskej časti Košice-Staré Mesto ani zamestnancov referátu správy trhoviska. Na trhovisku je na viditeľnom mieste umiestnený schválený a platný trhový poriadok. Každý predajca aj kupujúci sa má možnosť oboznámiť s trhovým poriadkom.
	Sťažnosť neobsahuje konkrétne údaje o porušení povinností vyplývajúcich z trhového poriadku a to dátum a čas, kedy porušenie malo nastať a meno a priezvisko zodpovedného zamestnanca, resp. opis osoby, ktorá sa ho mala dopustiť, aby sa dalo porušenie povinností prešetriť a v prípade zistených nedostatkov vyvodiť postih voči zodpovednému zamestnancovi. Z uvedených dôvodov bola sťažnosť vyhodnotená ako neopodstatnená.

Sťažnosť Ing. Lenky Jalčovej, Puškinova č. 3, Košice:
  
	Sťažnosť menovanej smerovala proti nevyužívaniu zdvíhacej plošiny pre imobilných občanov na prepravu kočiarov s deťmi. Sťažnosť bola odložená. Dôvodom odloženia bola skutočnosť, že sťažnosť bola podaná elektronicky a v lehote stanovenej zákonom (t.j. 5 pracovných dní) nebola potvrdená písomne podpisom sťažovateľa. Aj keď bola sťažnosť odložená nedostatky, na ktoré v nej bolo poukázané, boli riešené ako bežné podanie občanov. 		Sťažovateľka sa domáhala používania zdvíhacej plošiny pre imobilných občanov na prepravu kočiarov s deťmi, čo je v rozpore s účelom, na aký je plošina určená. Používanie zdvíhacieho zariadenia - schodiskovej plošiny V64 je v súlade s ustanoveniami vyhlášky MPSVaR SR č. 508/2009 Z.z. možné len na účel, na ktorý bolo zariadenie vyrobené.  Mestská časť na prepravu kočiarov osadila na schodisko vo vstupnej hale úradu lyžiny. 
		
 	Záverom k správe uvádzam, že došlé sťažnosti boli zaevidované v centrálnej evidencií sťažností, tieto boli riešené v súlade so zákonom o sťažnostiach a s internou smernicou. Sťažnosti sú archivované na oddelení právnom, ľudských zdrojov a registratúry a v zmysle registratúrneho poriadku budú následne uložené v archíve mestskej časti. 

V Košiciach, 20.02.2012

 									Ladislav Šarocký		 							   referent verejného poriadku